text: Godt nyt til cykelglade koldingensere 
  11 december 2014 kl. 19.35
  Staten er klar med et tilskud på fire millioner kroner til en ny cykelrute i Kolding.
  Regeringen har indgået en aftale med Dansk Folkeparti, SF og Enhedslisten om at afsætte 40 millioner kroner til at fremme cykling i Danmark. Og det kommer Kolding så til at nyde godt af. Den nordlige og den sydlige del af Kolding skal nemlig forbindes på bedre vis. Derfor har staten givet fire millioner kroner, som skal bruges på en ny cykelrute. Og det er de rigtig glade for hos kommunen.
  - På den måde kan vi skabe en mere cykelvenlig by, siger trafikchef Martin Pape i en pressemeddelelse.
  Ud over cykelruten skal der også bruges penge på at lave bedre cykelparkering ved Kolding banegård.
  Du kan læse mere om de nye tiltag på Kolding kommunes hjemmeside
  